ଅମରାବତିଃ କରୋନା ମୁକାବିଲା ପାଇଁ ସମସ୍ତ ରାଜନୈତିକ ଦଳ ଏକଜୁଟ୍ ହେବା ଦେଖାଯାଉଛି। ନିକଟରେ ବିରୋଧୀ ଦଳର ଅନ୍ତରୀଣ ଅଧ୍ୟକ୍ଷା ସୋନିଆ ଗାନ୍ଧି କେନ୍ଦ୍ର ସରକାରଙ୍କୁ ସାହାଯ୍ୟ କରିବା କହିଥିବା ବେଳେ ଆଜି ଟିଡିପି(ତେଲ୍ଗୁ ଦେଶମ ପାର୍ଟି) ନେତା ଚନ୍ଦ୍ର ବାବୁ ନାଇଡୁ ମୋଦିଙ୍କ କରୋନା ମକାବିଲା ପଦକ୍ଷେପକୁ ଭୁରି ଭୁରି ପ୍ରଶଂସା କରିଛନ୍ତି। ଏଭିଳି ସ୍ଥିତିର ମୁକାବିଲା କରିବା ପାଇଁ କରୋନା ଯୋଦ୍ଧା, କୃଷକ ଓ ଆର୍ଥିକ ଅନଗ୍ରସରଙ୍କ ପାଇଁ ଠିକ୍ ସମୟରେ ୧.୭୫ ଲକ୍ଷ କୋଟି ଟଙ୍କାର ପ୍ୟାକେଜ୍ ଘୋଷଣାକୁ ସେ ସ୍ୱାଗତ କରିଛନ୍ତି। ଏଥିସହିତ ମୋଦି ସରକାରକୁ ମାନବିକତାର ସରକାର ବୋଲି କହିଛନ୍ତି ଚନ୍ଦ୍ରବାବୁ ନାଇଡୁ।
ଏଥିସହିତ କୃଷକଙ୍କ ପାଇଁ ଏକ୍ସ ଗ୍ରାସିଆ ଓ ଗରିବ ମହିଳାଙ୍କ ପାଇଁ ସିଲିଣ୍ଡର ବ୍ୟବସ୍ଥା, ସ୍ୱଳ୍ପ ଆୟ ବ୍ୟକ୍ତି ଓ ବରିଷ୍ଠ ନାଗରିକଙ୍କ ପାଇଁ ନେଇଥିବା ପଦକ୍ଷେପକୁ ମଧ୍ୟ ସ୍ୱାଗତ କରିଛନ୍ତି ନାଇଡୁ। ଯେମିତି କେହି ଭୋକ ଉପାସରେ ରହିବେ ନାହିଁ ସେ ନେଇ ସରକାରଙ୍କ ପଦକ୍ଷେପ ମାନବିକତାର ସରକାର ବୋଲି ପ୍ରମାଣିତ କରିଛି ବୋଲି ଚିଠିରେ ଲେଖିଛନ୍ତି ଟିଡିପି ମୁଖ୍ୟ ଚନ୍ଦ୍ରବାବୁ ନାଇଡୁ।
ସେହିପରି କ୍ଷୁଦ୍ର ଓ ଲଘୁ ଉଦ୍ୟୋଗରେ କାର୍ଯ୍ୟରତ ସମସ୍ତ କର୍ମଚାରୀଙ୍କ ପାଇଁ ପ୍ରଧାନମନ୍ତ୍ରୀ ଦୃଷ୍ଟିକୁ ସେ ତାରିଫ କରିଛନ୍ତି। ମୋଦିଙ୍କ ନେତୃତ୍ୱରେ ଭାରତ କେବଳ କୋଭିଡ୍-୧୯ ପରାଜୟ କରିନି ବରଂ ବିଶ୍ୱ ଅର୍ଥନୀତୀ ବଜାରରେ ନିଜ ସ୍ଥିତି କାଏମ ରଖିବ ଏହା ଆମର ଆଶା ବୋଲି ନାଇଡୁ ଲେଖିଛନ୍ତି।
